മുഖം മിനുക്കി തലശേരി പൈതൃക നഗരത്തിന് പുത്തന്ഭാവം തലശ്ശേരി: മലയാളത്തെ പ്രണയിച്ച എഡ്വേര്ഡ് ബ്രണ്ണന്റേയും പ്രകൃതി ലാവണ്യത്തില് മയങ്ങിപ്പോയ ഓവര് ബെറി സായ്പ്പിന്റേയും ഇഷ്ട ഭൂമിയായ പൈതൃകനഗരം ഇപ്പോള് വിനോദ സഞ്ചാരികളുടേയും സിനിമാ ഷൂട്ടിംഗുകാരുടേയും പറുദീസയായി മാറുന്നു. ഒരു കാലത്ത് ഇന്ത്യയുടെ സമുദ്ര പ്രവേശന കവാടമായിരുന്ന തലശ്ശേരി കലോരം അടിമുടി മാറുകയാണ്. പൈതൃക ടൂറിസം പദ്ധതിയില് ഉള്പ്പെടുത്തി കടല്ത്തീരവും പരിസരത്തെ ഇടുങ്ങിയ റോഡുകളും സഞ്ചാരികളെ ആകര്ഷിക്കുന്ന തരത്തില് മാറ്റം വരുത്തിയതോടെ സിനിമ ചിത്രീകരണത്തിനും ഇവിടം വേദിയാവും. മറ്റൊരു കേരളീയ തീരത്തും കാണാനാവാത്ത വിധം നിരനിരയായുള്ള കൂറ്റന് പാണ്ടികശാലകളും. മട്ടാഞ്ചേരി തെരുവുകളെ ഓര്മ്മിപ്പിക്കുന്ന കടുസ്സായ റോഡുകളും പൗരാണിക തുറമുഖ നഗരത്തിന്റെ പ്രൗഢി വിളംബരം ചെയ്യുകയാണ്. ടൊവിനോ തോമസിനെ നായകനാക്കി ആഷിക് ഉസ്മാന്ഖാലിദ് റഹ്മാന് ടീം അണിയിച്ചൊരുക്കുന്ന തല്ലുമാല സിനിമയുടെ പ്രധാന ലൊക്കേഷനായി ഈ തീരപ്രദേശം മാറുകയാണ്. കടല്പാലം പരിസരത്തെ റോഡുകള് രണ്ടു ദിവസത്തിനുള്ളില് ആകെ മാറി. ഇവിടെയുള്ള പഴക്കമേറിയ പാണ്ടികശാലകളുടെ ചുവരുകളെല്ലാം വര്ണ്ണചിത്രങ്ങളാല് അലംകൃതമായിരിക്കുകയാണ്. തല്ലുമാലയുടെ ചിത്രീകരണത്തിന്റെ ഏറിയ ഭാഗവും ഇവിടെയായിരിക്കും ചിത്രീകരിക്കുക. പാലിശ്ശേരി സീവ്യൂ പാര്ക്ക് പരിസരത്തെ സി.പി. മൂസക്കേയിയുടെ ബംഗ്ലാവിലാണ് ബുധനാഴ്ച്ച ഷൂട്ടിംഗ് നടന്നത്. പിയര് റോഡിലെ പഴഞ്ചന് കെട്ടിടത്തിലെ ചുവരുകള് മുഴുവന് വിവിധ ചായങ്ങളില് ഡിസൈന് ചെയ്തതോടെ തലശ്ശേരിയുടെ തീരദേശത്തിന് പണ്ടെങ്ങുമില്ലാത്ത ചാരുത കൈവന്നിരിക്കുകയാണ്. കടല്പാലത്തോട് ചേര്ന്ന് നടപ്പാത യാഥാര്ഥ്യമായതോടെയാണ് ഇവിടം സിനിമക്കാരുടെയും ഇഷ്ടകേന്ദ്രമായത്. പഴയ പോര്ട്ട് ഓഫീസ് മുതല് കടല്പാലം വരെയുള്ള ഭാഗത്താണ് ആഴ്ചകള്ക്ക് മുമ്ബ് നടപ്പാത നിര്മ്മിച്ചത്. വിനോദത്തിനെത്തുന്നവര്ക്ക് സിമന്റില് പണിത ഇരിപ്പിടവും, വൈദ്യുതി വിളക്കുകളും ഇവിടെ സ്ഥാപിച്ചിരുന്നു. പരിസരത്തെ റോഡ് നവീകരിച്ചതിന് പിന്നാലെയാണ് കടലോര നടപ്പാതയും യാഥാര്ത്ഥ്യമാക്കിയത്. തലശ്ശേരിയിലെ പ്രധാന വിനോദ സഞ്ചാര കേന്ദ്രമായി ഇവിടം മാറുകയാണ്. വൈകുന്നേരങ്ങളില് കുടുംബസമേതമാണ് ആളുകള് ഇവിടെ വിനോദത്തിനെത്തുന്നത്. അസ്തമയ സൂര്യന്റെ വര്ണ്ണ ഭംഗിയും ചേക്കേറുന്ന പറവകളുടെ കലപില ശബ്ദവും ധര്മ്മടം ദ്വീപിന്റെ ദൂരക്കാഴ്ചയുമെല്ലാം ആസ്വദിച്ചാണ് സഞ്ചാരികള് മടങ്ങുന്നത്. അപകടാവസ്ഥയിലായ കടല്പ്പാലം കൂടി നവീകരിക്കപ്പെടുന്നതോടെ, ചരിത്ര ഗാഥകളുറങ്ങുന്ന ഈ പൈതൃക തീരം തലശ്ശേരിയുടെ തിലക ചാര്ത്തായി മാറും.